પાંડવો જ્યારે વનવાસ ભોગવતા હતા ત્યારે ઢાંક ગામે આ ગણપતિના દિવ્ય સ્વરૃપથી પ્રભાવિત થઈ મહાપૂજા કરી હતી તેવી વાયકા છે. સામાન્ય રીતે ગણપતિનું વાહન મુષક હોય છે, પરંતુ અહીંયા ગણેશ ભગવાન સિંહ પર સવાર, સિંહાસન પર બિરાજમાન છે. ભગવાન સાથે પત્ર વ્યવહારની શરુઆત કેવી રીતે થઈ ? મંદિરના પૂજારી ભરતગીરી ગોસ્વામી જણાવે છે કે ‘પહેલા લગ્નની કંકોતરી વગેરે બહારગામથી મોકલાવતા. બાદમાં શ્રધ્ધા દ્રઢ થતાં પત્ર વ્યવહાર શરુ થયો. આર્થિક સમસ્યા, નાના-મોટા રોગ-બીમારી, સંતાનપ્રાપ્તિ, સુખ સંપતિમાટે, બહેન-દીકરીઓના વેવિશાળ અને સુખ-દુઃખની વાતો તેમજ મુંઝવણો ભાવિકો દાદા સમક્ષ પત્રમાં લખી મોકલે છે.’